<classify> WATANZANIA wametakiwa kuendelea kufanya kazi kwa bidii na kutembea kifua mbele kwa kuwa hali ya fedha nchini ni nzuri kwani kuna akiba ya fedha za kigeni zaidi ya Dola za Marekani bilioni 5.4 kutoka Dola bilioni 4.67 zilizokuwepo hadi Machi 30, mwaka huu.Kiwango hicho kinamaanisha kuwa hata shughuli za kiuchumi zikisimama na nchi isipoingiza fedha za kigeni inaweza kujiendesha kwa miezi mitano. Aidha kwa mujibu wa viwango vya mfumuko wa bei vya Jumuiya ya Afrika Mashariki EAC vinavyotaka nchi isizidi asilimia 5, Tanzania ipo vizuri kwa kuwa na mfumuko wa bei wa asilimia 3.6.Naibu Gavana wa Benki Kuu ya Tanzania BoT, Dk Bernard Kibesse, aliyasema hayo jana katika uzinduzi wa huduma ya mikopo iitwayo Jiwezeshe inayotolewa kwa wajasiriamali wadogo na Benki ya CRDB ambapo wajasiriamali 3,400 walipatiwa mikopo hiyo ya masharti nafuu.Dk Kibesse akizungumza kwenye uzinduzi huo Kigamboni jana alisema serikali chini ya uongozi wa Rais John Magufuli, imethubutu kuendesha miradi mingi mikubwa kwa kutumia fedha za ndani na baadhi ya watu wanadhani hali ya fedha si nzuri, jambo ambalo si kweli.Nimechungulia wakati nakuja hapa katika akiba naomba niwaambie hali ya kifedha ya nchi ipo safi. Huwezi kuendesha shughuli za kiuchumi bila nchi kuwa na amani na hali ya fedha isiyotetereka, alisema.Akizungumzia mfumuko wa bei, Naibu Gavana alisema jana kuwa hali ya mfumuko wa bei isiyokinzana na viwango vya EAC ya asilimia 3.6 inadhihirisha kwamba wananchi wanaokopa wana uhakika wa kurejesha thamani ileile.Wakati huo huo Serikali imesema vitambulisho milioni 1.8 vya wafanyabiashara wadogo, maarufu kama vitambulisho vya Magufuli, vimegaiwa tangu Rais John Magufuli alipobuni wazo hilo la kuwaondolea kero machinga wakati wakifanya shughuli zao popote nchini.Naibu Waziri, Ofisi ya Rais, Tawala za Mikoa na Serikali za Mitaa Tamisemi, Josephat Kandege, alisema hayo jana akiwa mgeni rasmi katika uzinduzi wa huduma ya mikopo iitwayo Jiwezeshe inayotolewa kwa wajasiriamali wadogo na benki ya CRDB.Kwa upande wake, Mkurugenzi Mtendaji wa CRDB, Abdulmajid Nsekela, alisema Sh bilioni 10 zimetengwa kwa ajili ya mikopo kwa wajasiriamali zaidi ya 3,000 wa Wilaya ya Kigamboni.Nsekela alisema kupitia huduma hiyo ya mikopo ya Jiwezeshe, mkopaji mmoja mmoja ataweza kukopa kuanzia sh 10,000 hadi 50,000 na kurejesha riba ya sh 500 baada ya miezi mitatu na kuanzia Sh 50,000 hadi 150,000 atapaswa kurejesha riba ya Sh 1,000 tu kwa kipindi hicho na mikopo hiyo inagusa vikundi vile vile.Kwa upande wake Mkuu wa Wilaya ya Kigamboni, Sarah Msafiri, alisema lengo la serikali na uongozi wa Wilaya hiyo ni kuhakikisha mjasiriamali mdogo anaungwa taasisi za fedha kwa masharti nafuu ili kutengeneza mamilionea kupitia dhamana ya kitambulisho cha Magufuli.  <topic>: KITAIFA 